23-05-2022

Sags nr. 2022 - 10213

Akt nr. 20190697

Postboks 1160

Tlf: 34 50 00

Fax: 34 55 05

3900 Nuuk

Email: pn@nanoq.gl

[www.naalakkersuisut.gl](http://www.naalakkersuisut.gl)

|  |
| --- |
| Departement for Landbrug, Selvforsyning, Energi og Miljø Imaneq 1A, 8. sal 3900 |
| **Høringssvar vedr. Forslag til Selvstyrets bekendtgørelse om brug af bæreposer af plast og engangsplastprodukter** |
|  |

Vedr. jeres sagsnr.: 2021-16746

Jeg skal indledningsvis takke for den fremsendte høring af 29. april 2022.

Jeg har på vegne af Departementet for Sundhed gennemgået det fremsendte materiale og bemærker følgende forhold:

**1. Sundhedsvæsenets brug af en del engangsplastprodukter**

Sundhedsvæsenet oplyser, at de bruger en del engangsplastprodukter til klinisk brug, som sikrer hygiejnen og patientsikkerheden. Det følger af forslagets § 4, stk. 2, at vatpinde og sugerør, der anvendes som medicinsk udstyr, er undtaget fra forbuddet. Departementet skal anmode om, at det i forslaget præciseres, at vatpinde og sugerør, som anvendes i forbindelse med sundhedsfaglig behandling i øvrigt, også undtages fra forbuddet.

**2. Sundhedsvæsenets brug af engangsplastprodukter i køkkener og kantiner**

Sundhedsvæsenet har over den seneste årrække reduceret brugen af engangsplastprodukter i køkkener og kantiner, så der primært bruges bæredygtige/genanvendte produkter. Der er fortsat enkelte produkter som er lavet af engangsplast f.eks. plastikbestik og plastikkopper. Det vil være muligt at udskifte disse produkter til et mere bæredygtigt valg. Disse tiltag vil unægtelig have positiv indvirkning på Sundhedsvæsenets klimaaftryk, men bestillingen af bionedbrydelige produkter vil være forbundet med en større omkostning end de nuværende engangsplastprodukter.

**3. Øvrige observationer**

Departementet bemærker i øvrigt, at der i § 3, stk. 1 er angivet at bæreposer af plast med hank med en vægtykkelse på over 30 mikrometer ikke må udleveres gratis på salgssteder for varer eller produkter. Og i stk. 2 er bæreposer af plast med hank med en vægtykkelse under 30 mikrometer ikke må udleveres gratis eller mod betaling på salgssteder for varer eller produkter. Således er plastposer på præcis 30 mikrometer ikke omfattet af reguleringen.

**Ved yderligere spørgsmål**

Måtte Departement for Landbrug, Selvforsyning, Energi og Miljø efter høringsperioden blive bekendt med potentielle problemstillinger af særlig relevans for de grønlandske sundhedsmyndigheder, eller havde spørgsmål i øvrigt, kan undertegnede kontaktes både telefonisk eller via mail.

Med venlig hilsen

Hans Erik Dahl (Departementet for Sundhed)

Direkte: 34 66 77

haed@nanoq.gl